Amgueddfa Ceredigion

Amgueddfa leol yw Amgueddfa Ceredigion a leolir ar Ffordd y Môr (Terrace Road yn Saesneg) yng nghanol tref Aberystwyth.

bawd|dim|Mynedfa ar Ffordd y Môr

Hanes a pherchnogaeth
Sefydlwyd yr amgueddfa yn 1972 gan Gymdeithas Hynafiaethol Ceredigion (Cardiganshire Antiquarian Society) a gyflwynodd hi i Gyngor Dosbarth Ceredigion a sefydlwyd yn 1974. Yn 1996 fe drosglwyddwyd y perchnogaeth i Gyngor Sir Ceredigion yn dilyn ad-drefnu llywodraeth leol yng Nghymru.

Ariennir yr Amgueddfa yn bennaf gan Gyngor Sir Ceredigion er ceir grantiau ychwanegol o bryd i'w gilydd ar gyfer prosiectau penodol.

Cefnogir hi hefyd gan fudiad 'Cyfeillion Amgueddfa Ceredigion'.

Adeilad
bawd|Amgueddfa Ceredigion gyda'r mynedfa newydd ar Ffordd y Môr
bawd|Rhan o arddangosfa'r Amgueddfa
bawd|Caffe'r Amgueddfa

Lleolir yr amgueddfa ar draws sawl hen adeilad gan gynnwys hen sinema Coliseum y dref. Yn 2017 symudwyd mynedfa'r Amgueddfa oddi ar gornel Ffordd y Môr â Stryd y Baddon, lle mae bar coctêl Y Bañera bellach, i ganol Ffordd y Môr.

Ceir siop a derbynfa a chanolfan dwristiaeth y dref ar y llawr ddaear ac o ddringo grisiau neu esgynydd ceir caffi ar y llawr cyntaf, a llawr cyntaf casgliad yr amgueddfa ac oriel achlysurol, a rhagor o gasgliadau ar yr ail-lawr.

Mae'r amgueddfa ar agor 10.00am - 5.00pm o ddydd Llun i ddydd Sadwrn. Mae ar gau ar ddydd Sul.

Casgliadau
Mae gan yr amgueddfa dros 60,000 o wrthrychau am hanes Ceredigion. Mae'r rhan fwyaf o'r arteffactau yng nghasgliad yr amgueddfa wedi ei gwneud neu eu defnyddio yng Ngheredigion rhwng 1850 a 1950 (ond mae'n anodd dyddio rhai yn hollol gywir) ac mae'r rhan fwyaf o'r lluniau o bobl a mannau yng Ngheredigion.

Ceir arddangosfeydd parhaol yn arddangos ac ymwneud â themâu: amaeth, diwydiant y môr, dodrefn Cymreig o'r 17g i'r 19g, deunydd cartref, dillad, trafnidiaeth a diwylliant.

Ceir casgliad dda o waith tacsidermi gan y teulu Hutchings (1870s–1942) a darluniau gan Alfred Worthington (1835–1925).

Ceir hefyd arddangosfeydd gan artistiaid cyfoes lleol, Cymreig ac weithiau tramor.

Digwyddiadau
bawd|Plac i'r Arlunydd Alfred Worthington sydd ar ochr Stryd Portland, Aberystwyth o'r Amgueddfa
Cynhelir cyngherddau cerddorol o bob math yn yr amgueddfa gan gynnwys Lleuwen Steffan a grwpiau gwerin Cymreig, tramor a grwpiau canu cyfoes. Ceir hefyd gwersi ioga a digwyddiadau amrywiol ac achlysurol eraill.

Trefnir hefyd weithgareddau i oedolion a phlant a gellir dilyn taith dywys hanesyddol o dref Aberystwyth gan John Weston.

Dolenni
 Gwefan Amgueddfa Ceredigion 
 Casgliadau ac Arddangosfeydd Amgueddfa Ceredigion 
 Casgliad Dillad Cymreig Amgueddfa Ceredigion 
 170 Eitem ar wefan Casgli'r Tlysau
 Coliseum, Aberystwyth, yn bâs data Theatres Trust Database

Cyfeiriadau

Categori:Adeiladau ac adeiladwaith yn Aberystwyth
Categori:Adeiladau rhestredig Gradd II Ceredigion
Categori:Amgueddfeydd Cymru